KIRJALLINEN KYSYMYS E-0803/03 esittäjä(t): Marco Pannella (NI), Marco Cappato (NI), Gianfranco Dell'Alba (NI),Benedetto Della Vedova (NI) ja Maurizio Turco (NI) komissiolle. Kiinan viranomaisten Falun Gong -liikkeen jäseniin kohdistama vaino ja Liu Jien pidättäminen ja kuolema yhdentoista päivän vankeuden jälkeen.



Virallinen lehti nro 268 E , 07/11/2003 s. 0135 - 0135



KIRJALLINEN KYSYMYS E-0803/03 esittäjä(t): Marco Pannella (NI), Marco Cappato (NI), Gianfranco Dell'Alba (NI),Benedetto Della Vedova (NI) ja Maurizio Turco (NI) komissiolle (17. maaliskuuta 2003) Aihe: Kiinan viranomaisten Falun Gong -liikkeen jäseniin kohdistama vaino ja Liu Jien pidättäminen ja kuolema yhdentoista päivän vankeuden jälkeen - Falun Dafa -tiedotuskeskuksen, Amnesty Internationalin ja joidenkin muiden suurten kansainvälisten ja kansallisten kansalaisjärjestöjen antamien julkisten ja luotettavien tietojen mukaan Kiinan presidentti Jiang Zemin on vuodesta 1999 lähtien vainonnut yli 100 miljoonaa Falun Gong -liikkeen jäsentä. - Falun Dafa -tiedotuskeskus on tutkinut asiaa ja vahvistanut viranomaisten aiheuttaneen 578 Falun Gong -liikkeen kannattajan kuoleman. - Hallituslähteiden mukaan kuolleita on ollut 1 600, kun taas muut asiantuntijat puhuvat paljon suuremmista luvuista, ja suuri osa kuolemista on aiheutunut kidutuksesta, kuten pakkosyötöstä, tappavien huumeiden käytöstä tai vakavasta pahoinpitelystä. - Satoja tuhansia Falun Gong -liikkeen kannattajia on vangittu, ja yli 100 000 heistä on tuomittu pakkotyöhön ilman oikeudenkäyntiä. - Liu Jie, 37-vuotias Falun Gong -liikkeen kannattaja, pidätettiin yhdessä miehensä kanssa 6. helmikuuta 2003, kun hän oli jakamassa pakettiautostaan uuden vuoden toivotukseksi lehtolehtisiä, joissa luki totuus, lähimmäisenrakkaus, suvaitsevaisuus Falun Dafan perusperiaatteet Shuangchengin kaupungissa Heilongjiangin alueella. Poliisit veivät pidätetyt mukanaan ja ottivat haltuunsa myös näiden ajoneuvon. - Poliisit ilmoittivat 17. helmikuuta 2003 Liun perheelle tämän kuolemasta. Liun terveys oli ollut erittäin hyvä hänen joutuessaan vangituksi eli 11 päivää ennen kuin hän kuoli. - Voiko komissio ilmoittaa, mitä tietoja sillä on yleisesti ottaen Kiinan vuodesta 1999 lähtien Falun Gong -liikkeen kannattajiin kohdistamasta vainosta ja erityisesti Liu Jien ja hänen miehensä tapauksesta? - Mitä aloitteita komissio on tehnyt tai aikoo tehdä vaatiakseen Kiinan viranomaisia vapauttamaan välittömästi ja ehdoitta kaikki Falun Gong -liikkeen jäsenet ja peruuttamaan kaikki rikosoikeudelliseen ja hallinnolliseen alaan kuuluvat lait, jotka rajoittavat uskonnonvapautta Kiinan kansantasavallassa? Christopher Pattenin komission puolesta antama vastaus (8. huhtikuuta 2003) Komissio kiittää arvoisia parlamentin jäseniä Liu Jien ja hänen aviomiehensä tilannetta koskevista tiedoista. Komissio hankkii säännöllisesti tietoja Falun Gong -liikettä koskevasta kehityksestä perehtymällä sekä kansalaisjärjestöjen että paikan päällä olevien tarkkailijoiden antamiin kertomuksiin. Komissio seuraa hyvin tarkasti ihmisoikeustilanteen kehittymistä Kiinassa. Komissio katsoo, että vuonna 1996 aloitettu kahdenvälinen vuoropuhelu on erityisen sopiva tilaisuus korostaa unionin huolenaiheita tällä alalla. Tässä yhteydessä unioni on säännöllisesti muistuttanut siitä, kuinka tärkeänä se pitää sananvapauden ja järjestäytymisoikeuden kunnioittamista, jonka se on ottanut yhdeksi vuoropuhelun aiheeksi ja vaatinut kaikkien toimenpiteiden kumoamista, jotka ovat tämän vapauden harjoittamisen esteenä. Eräät Falun Gong -liikkeen kannattajat kuuluvat niihin henkilöihin, joiden tapaukset komissio on ottanut suoraan esille tässä yhteydessä.